নিজের পছন্দ অন্যের উপর চাপিয়ে দেয়াটা অন্যায়। অথচ কিছু মানুষ এই বিষয়টা বুঝতেই চায় না! তারা ভাবে - নিজের পছন্দটাই সেরা, অন্যজনের পছন্দ নিতান্তই তুচ্ছ একটা ব্যাপার!

সবসময় নিজেকে প্রাধান্য না দিয়ে একটুখানি সময় পেলে অপরজনের মনের খবরটাও রাখুন। তার ভালো কিংবা মন্দ লাগার বিষয়গুলো একটু মূল্যায়ন করতে শিখুন।

আপনার পছন্দ নীল, তার পছন্দ সাদা। দুজনে মিলে নীল-সাদার আকাশ হতে ক্ষতি কোথায়? কিন্তু আপনি যদি নীল এবং সাদা রঙের মাঝে শুধু নীল রঙটাকেই শ্রেয় মনে করেন, আপনার এই একরোখা স্বভাবের কারণেই আপনার প্রিয় মানুষটি রোজ কতটা মানসিক অশান্তিতে ভুগছে...তার একটু খেয়াল কি আপনি কখনো রেখেছেন?

দুজন মানুষের পছন্দ অপছন্দ মিলিয়ে সেসব মানিয়ে নেয়ার মাধ্যমেই তো একটি পূর্ণাঙ্গ সম্পর্ক গড়ে ওঠে। কিন্তু বেশিরভাগ ক্ষেত্রে দেখা যায় শুধু একজন ব্যক্তিকেই সবকিছু মানিয়ে নিয়ে চলতে হয়, যেন মনে হয় দাঁতে দাঁত চেপে সবকিছু সহ্য করে সম্পর্কটা টিকিয়ে রাখার দায়িত্ব শুধুই একজনের! অপর ব্যক্তি তো বিশাল আকারের দায়বদ্ধতা অন্যের কাঁধে চাপিয়ে দিয়েই মুক্ত থাকে!